text: Blotter sigtet: Lavede helikopter mod politiet
  07 august 2015 kl. 06.20
  Syd- og Sønderjyllands Politi sigtede torsdag en ældre mand for at svinge sin penis mod politiet og strandgæster.
  Den varme dag torsdag fik danskerne til stranden. En 62-årig mand på Vejers Sydstrand fik dog formentligt noget ekstra varme i kinderne, i forhold til de andre gæster på stranden, da han blev opdaget af en patrulje.
  - Vi har en patrulje i nærheden af stranden, som bliver prajet af nogle unge mennesker, der fortæller, de har været udsat for en blotter, fortæller vagthavende ved Syd- og Sønderjyllands Politi, Søren Strægaard.
  De unge mennesker pegede op på en mand, der stod i klitterne, og da politibetjentene nåede frem til manden, der kommer fra Esbjerg-egnen, stod han med bukserne rundt om anklerne.
  - Han lavede eftersigende helikopteren mod betjentene, før han opdagede, at de var betjente. Han prøvede så at flygte, men han nåede ikke ret langt. Det er sjældent, at vi på den måde tager en blotter på fersk gerning, siger vagthavende Søren Strægaard.
  Den 62-årige mand fra Esbjergegnen er blevet sigtet for blufærdighedskrænkelse og blev afhørt på stedet af politiet.
  